Brand in Noord-Kaap versprei verder(Foto: Verskaf) Brandbestrydingspanne het teen Dinsdagoggend steeds gespook om die uitgebreide brande wat Donderdag in die Kuruman-omgewing in die Noord-Kaap ontstaan het, in bedwang te bring. Dit is al die vyfde agtereenvolgende dag wat die brande in die omgewing woed. Sterk winde in die omgewing belemmer boonop pogings om die brand te blus. Volgens Willie Aucamp, DA-LP en kiesafdelingshoof vir die Kalahari-kiesafdeling, het die brand nou in ŉ oostelike rigting – in die rigting van Koopmansfontein – begin versprei. Die brand se voorpunt is ook steeds besig om in Daniëlskuil se rigting – oor die R31-pad – voort te woed. Die R31-pad tussen Kuruman en Daniëlskuil was Maandagmiddag vir verkeer gesluit weens die digte rook wat motoriste se sig belemmer. “Die veld tussen Kuruman en Daniëlskuil is feitlik al tot die grond afgebrand,” sê Aucamp. “Ons skat die afgebrande veld strek al ver oor die 100 000 ha. Ons sal wel eers skadebepaling kan doen sodra die brande heeltemal geblus is.” Drie brande het Donderdagoggend tegelykertyd weens weerlig ontstaan. Twee van die brande wat tussen Kuruman en Hotazel uitgebreek het, is binne etlike ure geblus, terwyl ’n derde brand tussen Kuruman en Daniëlskuil nie in bedwang gebring kon word nie en aanhou versprei het. (Foto: Verskaf) Buiten die groot hoeveelheid weiding wat boere verloor het, het baie vee ook doodgebrand en drie huise het afgebrand. Vliegtuie is tot Maandag omstreeks 18:00 vir lugsteun ingespan. Boere en vrywilligers het deur die aand onverpoos gewerk om die brand te probeer blus. “Brandbestrydingspogings – wat uit die Working on Fire (WoF), brandbestrydingsverenigings van die plaaslike munisipaliteite, boere en vrywilligers bestaan – sal vandag volstoom voortgaan. Die brandbestrydingspanne trek egter swaar weens die sterk winde. Indien die weersomstandighede dit toelaat, sal lugondersteuning weer ingespan word.” Volgens Eben Anthonissen, voorsitter van omgewingsake by Agri Noord-Kaap, is die Vrystaatse Sambreelbrandbeskermingsvereniging (FSUFPA) Maandagmiddag vir koördinering geaktiveer. Dié spanne is in Middelpos, tussen Koopmansfontein en Daniëlskuil, gestasioneer. Sodra die brande geblus is, sal die nasorgwerk volg, wat ŉ kritieke deel van die brandbestrydingsoperasie uitmaak, sê Anthonissen. “Dit is om te verhoed dat daar nie sommer weer brande uitbreek nie.” Agri Noord-Kaap werk saam met die departement van landbou om voer in die hande te kry vir al die boere wat deur die brande geraak is. Anthonissen het vroeër aan Maroela Media gesê die weeromstandighede in die omgewing is van só ŉ aard dat dit ideale toestande vir wegholveldbrande skep – met sterk winde, hoë temperature en lae humiditeit. Daarom moet boere nou meer as ooit op hul hoede wees vir veldbrande.